Palomaresko istripu nuklearra

Palomaresko istripu nuklearra edo Palomaresko gertakaria 1966ko urtarrilaren 17an gertatu zen, Ameriketako Estatu Batuetako Aireko Armadaren B-52G hegazkin bonbaketari batek eta KC-135 hegazkin zisterna batek Mediterraneo gainean elkarrekin talka egin zutenean. Haien erregaiak eztanda egin zuelarik, KC-135 hegazkina guztiz suntsitu zen, eta eskifaiako lau kideak hil ziren. B-52G hegazkina, berriz, bitan zatitu zen, eta eskifaiako zazpi lagunetatik lau hil ziren.

B-52Gak zeramatzan Mk28 motako lau hidrogenozko bonbetatik hiru lurrean agertu ziren Palomaresen, Cuevas del Almanzora udalerriko arrantzale-herrixka batean. Bonba horietako biren lehergai ez-nuklearrek inpaktuaren ondorioz eztanda egin zuten, eta bi kilometro koadroko eremua plutonioz kutsatu. Laugarrena Mediterraneoan erori eta, bi hilabete erdiko bilaketaren ostean, estatubatuar armadak osorik berreskuratu zuen.

Garai horretan Manuel Fraga Espainiako Informazio eta Turismo ministroa zen: urak kutsatuta ez zeudela erakusteko asmotan, Angier Biddle Duke AEBetako enbaxadorearekin batera Palomaresen bainatu zelako itxura egin zuen. Egiaz, Almeriako beste hondartza batean bainatu ziren, Palomaresek erradiazio maila arriskutsua baitzuen; eta halaxe da gaur egun ere, istripuaz geroztik Palomaresko hondartza hondakin erradioaktiboen legez kanpoko biltegia baita, kutsatutako 50.000 metro kubo lurrekin.

 Erreferentziak 

 Kanpo estekak 

Kategoria:Hegazkin istripuak
Kategoria:Andaluziako historia
Kategoria:1966 politikan
Kategoria:Frankismoa
Kategoria:Arma nuklearrak
Kategoria:Ameriketako Estatu Batuetako Aireko Armada
Kategoria:Espainia-Ameriketako Estatu Batuak harremanak